KOMMISSIONENS BESLUTNING af 10. januar 1996 om en fælles teknisk forskrift om adgang til pakkekoblede offentlige datanet via en X.25-grænseflade, jf. CCITT's rekommandation (Tekst af betydning for EØS) (96/71/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 91/263/EØF af 29. april 1991 om indbyrdes tilnærmelse af medlemsstaternes lovgivning om teleterminaludstyr samt gensidig anerkendelse af udstyrets overensstemmelse (1), senest ændret ved direktiv 93/68/EØF (2) og udvidet ved direktiv 93/97/EØF (3), navnlig artikel 6, stk. 2, og
ud fra følgende betragtninger:
Kommissionen har efter proceduren i artikel 14 i direktiv 91/263/EØF og i overensstemmelse med udtalelsen fra ACTE (godkendelsesudvalget for terminaludstyr) af 4. december 1991 vedtaget bestemmelserne til klarlæggelse af, hvilken type terminaludstyr der skal omfattes af en fælles teknisk forskrift samt den dertil hørende erklæring om anvendelsesområdet;
den standardiseringsorganisation, der beskæftiger sig med området, har udarbejdet de harmoniserede standarder til gennemførelse af de relevante væsentlige krav;
bestemmelserne fremlægges for udvalget efter proceduren i artikel 14 i direktiv 91/263/EØF;
Kommissionen har fremlagt udkastet til bestemmelserne for ACTE med henblik på udtalelse, jf. artikel 6, stk. 2, i direktiv 91/263/EØF;
Kommissionen er, jf. artikel 16, stk. 2, andet afsnit, i direktiv 91/263/EØF, ansvarlig for, at de tilsvarende harmoniserede standarder til gennemførelse af de væsentlige krav, som skal ændres til fælles tekniske forskrifter, vedtages;
de i denne beslutning fastsatte foranstaltninger er i overensstemmelse med ACTE's udtalelse af 16. februar 1995;
denne beslutning skal revideres senest to år efter, at den vedtages, under behørig hensyntagen til, hvordan arbejdet skrider frem inden for den standardiseringsorganisation, der varetager udarbejdelsen af en ny harmoniseret standard til gennemførelse af de relevante væsentlige krav;
i visse medlemsstater fungerer pakkekoblede datanet anderledes, og derfor kan det være på sin plads med visse forskelle i medlemsstaternes bestemmelser;
producenter, som leverer varer til et eller flere forskellige markeder, skal om nødvendigt have tid til at omstille sig, og derfor skal der opstilles overgangsordninger for, hvordan medlemsstaternes bestemmelser skal gennemføres inden for en bestemt tidsfrist;
denne tidsfrist bør fastlægges ved, at den vedkommende standardiseringsorganisation opstiller de harmoniserede standarder til gennemførelse af de relevante væsentlige krav -
VEDTAGET FØLGENDE BESLUTNING:
Artikel 1
1. Denne beslutning omfatter terminaludstyr, der er beregnet til at tilsluttes et offentligt telenet, og som hører under den i artikel 2, stk. 1 angivne harmoniserede standards anvendelsesområde.
2. Med denne beslutning fastlægges der en fælles teknisk forskrift, der omfatter tekniske karakteristika, elektriske og mekaniske tilslutningskrav samt adgangsstyringsprotokollen for terminaludstyr, der kan, og som ifølge producenten eller dennes repræsentant er beregnet til at tilsluttes et pakkekoblet offentligt datanet efter en balanceret kædetilslutningsprocedure via en dediceret X.25-grænseflade, jf. CCITT's rekommandation.
Artikel 2
1. Den fælles tekniske forskrift omfatter den harmoniserede standard, der er opstillet af den vedkommende standardiseringsorganisation til gennemførelse af de væsentlige krav, der er anført i artikel 4, litra c), d) og f), i direktiv 91/263/EØF. Denne standards reference er anført i bilag I, og bilag II indeholder en angivelse af, hvilke afsnit der er relevante.
2. Terminaludstyr, som er omfattet af denne beslutning, skal opfylde den fælles tekniske forskrift, der er anført i stk. 1, de væsentlige krav, der er anført i artikel 4, litra a) og b), i direktiv 91/263/EØF og kravene i andre direktiver, der gælder for udstyret, herunder navnlig Rådets direktiv 73/23/EØF (4) og 89/336/EØF (5).
Artikel 3
Bemyndigede organer, der er udpeget med henblik på at gennemføre de procedurer, der er omhandlet i artikel 9 i direktiv 91/263/EØF, sikrer, at den harmoniserede standard, der er i anført bilag I anvendes for terminaludstyr, der er omfattet af artikel 1, stk. 1, senest fra den dag, hvor beslutningen finder anvendelse, medmindre særlige forhold berettiger andet i den pågældende medlemsstat i den periode, der omhandles i artikel 4.
Artikel 4
Kommissionen tager stilling til, hvordan gennemførelsen af denne beslutning forløber, og hvordan den vedkommende standardiseringsorganisation sikrer, at den pågældende harmoniserede standard, som den har fastlagt, hurtigst muligt bliver almindeligt tilgængelig. Med henblik herpå vedtager Kommissionen efter proceduren i direktiv 91/263/EØF alle ændringer af denne beslutning, der måtte være nødvendige, ligesom den senest to år efter vedtagelsen af denne beslutning vedtager en endelig foranstaltning.
Artikel 5
Denne beslutning er rettet til medlemsstaterne.
Udfærdiget i Bruxelles, den 10. januar 1996.